ÑandeYa Jesús oendu jeracua ma co fariseo reta pe corai:
Jesús oyapo oi jare ombobautiza oi jeta jemimboe retara Juan güi.
Jocorai jeracua.
Erei Jesús etei mbaeti oporombobautiza.
Jemimboe retaño oporombobautiza ñogüɨnoi.
Jayave cuae oicuaa yave,
Jesús oe Judea güi ojo ye Galilea pe.
Jare ojo Samaria rupi.
Echa tape oasa jocoropi.
Jayave ojo ovae tenta Sicar jee vae pe.
Jocuae tenta Samaria pegua co,
jare coiño oi ɨvɨ Jacob aracae omee taɨ José pe vae güi.
Jocuae ɨvɨ pe oi metei ɨcua.
Jocuae ɨcua jee Jacob iyɨcua.
Jayave Jesús oguapɨ ɨcua iyɨpɨ pe.
Echa mombɨrɨ ma oguata,
jare icanguɨ yae.
Jare cuaraɨ ara mbɨte ma.
Jayave ou ovae metei cuña Samaria pegua ɨ güɨnoe vaera.
Jare Jesús jei chupe:
—Emee taɨu.
Echa Jesús jemimboe reta yogüɨraja tenta pe jembiura ogua vaera.
Jayave cuña Samaria pegua jei Jesús pe:
—Nde co jae metei judío jare che co jae metei Samaria pegua.
¿Maera pa nde rere cheve:
Emee taɨu?
—jei.
(Echa judío reta mbaeti etei oipota imiari Samaria pegua reta ndive.)
Jayave Jesús jei cuña pe:
—Che jae ma ndeve:
Emee taɨu.
Reicuaa yave Tumpa oipota omee ndeve vae jare reicuaa yave quia co che,
reyerureta tei co cheve jare che ameeta tei co ndeve ɨ tecove güɨnoi vae —jei Jesús.
—Carai —jei cuña Jesús pe—,
nde mbaeti mbae renoi ɨ renoe pɨpe vaera,
jare cuae ɨ mombɨrɨ oi ɨvɨgüɨ pe.
¿Quia güi pa reruta jocuae ɨ tecove güɨnoi vae?
—jei—.
¿Tuicha yae pa nembaepuere ñanetenondegua Jacob imbaepuere güi?
Echa Jacob omee ñandeve cuae ɨ.
Jae etei jare taɨ reta jare jɨmba reta oɨu cuae güi —jei cuña.
Jesús jei chupe:
—Oipotagüe cuae ɨ güi oɨu vae ɨ oyúe yeta co.
Erei oipotagüe ɨ che ameeta oɨu vae ngaraa ye iyúe —jei—.
Echa jocuae ɨ che ameeta chupe vae oyeapota ipɨa pe metei ɨ jesaɨ vae rami.
Jecuaeño omeeta chupe tecove opa mbae vae —jei.
—Carai —jei cuña—,
emee cheve cuae ɨ,
agüɨye ye vaera ɨ ayúe jare agüɨye ye vaera ayu cuae pe ɨ anoe vaera —jei.
Jayave Jesús jei chupe:
—Ecua eeni neme peyu cuae pe.
—Mbaeti cheme —jei cuña.
—Añete co rere:
“Mbaeti cheme” —jei Jesús cuña pe—.
Echa renoi ma cinco neme,
jare jocuae cuimbae añave renoi vae mbaeti co neme.
Añete co rere —jei.
—Carai —jei cuña—,
añave aicuaa nde co jae metei Tumpa iñee omombeu vae —jei—.
Ñanetenondegua reta omboete Tumpa cuae ɨvɨtɨ re.
Erei pe reta pere Jerusalén pe oi Tumpa jo,
jare joco peño iru vae reta vi omboeteta tei Tumpa —jei cuña.
—Chererovia,
cuña —jei Jesús—.
Outa ma ara agüɨye vaera pemboete cheRu cuae ɨvɨtɨ reño ani Jerusalén peño —jei—.
Pe reta pemaemboete yave,
mbaeti peicuaa cavi mbae pemboete vae.
Ore romaemboete yave,
roicuaa cavi co mbae romboete vae.
Echa iru vae reta oñemboasauca judío reta rupi —jei—.
Erei outa ma ara - ou ma co - añetete Tumpa omboete vae omboete vaera Espíritu Santo rupi.
Omboeteta añete vae rupi —jei—.
Echa cheRu oeca cuae nunga jae reta omboete vaera —jei—.
Tumpa co jae Espíritu.
Omboete vae reta tomboete Espíritu Santo rupi jare añete vae rupi —jei Jesús.
Jayave cuña jei Jesús pe:
—Aicuaa Mesías outa co - jae co Cristo jee vae - jare jae ou yave,
omombeuta ñandeve opaete mbaembae regua —jei.
—Jae co che chemiari ai nde ndive vae —jei Jesús.
Cuae jei oi yave,
Jesús jemimboe reta yogüeru ovae.
Ipɨacañɨ Jesús imiari oi cuña ndive vae re.
Erei mbaeti metei ave jei chupe:
“¿Mbae pa reipota?”
ani “¿Maera pa nemiari jae ndive?”
Jayave cuña oeya iyɨru joco pe jare ojo ovae tenta pe.
Jei cuimbae tenta pegua reta pe:
—Pecua peecha cuimbae opaete ayapogüe omombeu cheve vae.
¿Jae yepe ra Cristo?
—jei.
Jayave cuimbae reta oe tenta güi yogüeru Jesús cotɨ.
Cuña ojo ma yave,
Jesús jemimboe reta jei chupe:
—Rabí,
ecaru.
—Oime anoi cherembiura pe reta mbaeti peicuaa vae —jei Jesús chupe reta.
Jayave jemimboe reta jei oyoupe:
—¿Güeru ma ra quia mbae jou vaera?
—Che ayapo chembou vae oipota ayapo vaera vae,
jare opaete iparavɨquɨ ayapo —jei Jesús—.
Cuae co cherembiura rami —jei—.
Pe reta pere:
“Irundɨ yasɨ rupi mbaarɨvo oita ma co”.
Erei che jae peve:
Mase,
pemae co reta re.
Joco pe oi vae yagüɨye ma co.
Ovae ma mbaarɨvo —jei Jesús—.
Jare tecove opa mbae vae oñemee chupe vae oyearɨvo vae rami co.
Jare temitɨ iya omboepɨ ombaarɨvo vae pe,
omaetɨ vae jare ombaarɨvo vae oyerovia pave vaera —jei—.
Jocorai añete co cuae:
“Metei vae omaetɨ jare iru vae ombaarɨvo” —jei—.
Che pomondo pearɨvo vaera mbaeti peparavɨquɨ jese vae.
Iru vae reta oparavɨquɨ jese,
jare pe reta pearɨvo jae reta oparavɨquɨ rambue —jei Jesús chupe reta.
Jare jeta jocuae tenta pegua reta - Samaria pegua reta co - güɨrovia Jesús re cuña omombeu chupe reta vae jeco pegua.
Echa cuña jei ma chupe reta:
“Opaete ayapogüe omombeu cheve”.
Jayave Samaria pegua reta yogüeru ovae yave Jesús oia pe,
jei chupe:
—Ecua orerenta pe epɨta ore ndive.
Jayave Jesús ojo opɨta joco pe mócoi ara.
Jare jeta iru vae reta oporogüɨrovia Jesús etei jei chupe reta vae jeco pegua.
Jayave jei reta cuña pe:
—Tenonde yave roporogüɨrovia nde rere oreve vae jeco pegua.
Erei añave roporogüɨrovia ore etei roendu rambue,
jare añave roicuaa cuae co jae ɨvɨ pegua reta omboasa vae Cristo jee vae —jei reta.